P6_TA(2007)0084

Гватемала

Резолюция на Европейския парламент от 15 март 2007 г. относно Гватемала

Европейският парламент,

- като взе предвид своите предходни резолюции относно Гватемала, и по-специално резолюциите от 18 май 2000 г. [1], 14 юни 2001 г. [2], 11 април 2002 г. [3], 10 април 2003 г. [4], 7 юли 2005 г. [5] и 26 октомври 2006 г. относно съдебното преследване срещу Rios Montt [6],

- като взе предвид споразумението между правителството на Гватемала и Организацията на обединените нации за създаване на международна комисия срещу безнаказаността в Гватемала (CICIG), прието на 12 декември 2006 г.,

- като взе предвид своят твърд и траен ангажимент да гарантира спазването на мирните споразумения и правата на човека в Гватемала,

- като взе предвид Политическия диалог и Споразумението за сътрудничество между Европейската общности нейните държави-членки, от една страна, и републиките Коста Рика, Ел Салвадор, Гватемала, Хондурас, Никарагуа и Панама, от друга , прието на 15 декември 2003 г.,

- като взе предвид позицията, изразена от Централно-американския парламент относно убийствата на трима членове на Централно-американския парламент,

- като взе предвид член 115, параграф 5 от своя правилник,

А. като има предвид, че на 19 февруари 2007 г. трима членове на Централно-американския парламент — салвадорците Eduardo D'Aubuisson, William Pichinte и Ramón González Rivas, както и техният шофьор Gerardo Ramírez, бяха брутално убити, докато пътуваха към пленарното заседание на Централно-американския парламент и техните обгорени и изоставени трупове бяха намерени близо до град Гватемала;

Б. като има предвид, че предполагаемите извършители на тези престъпления (Luis Arturo Herrera López, José Estuardo López, José Adolfo Gutiérrez и Marvin Escobar Méndez), които са заемали отговорни длъжности в криминалния отдел на Дирекция на полицията на Гватемала, впоследствие са били убити при все още неизяснени странни обстоятелства в строго охранявания затвор, където са били държани;

В. като има предвид, че са налице подозрения, че тези убийства съставляват опит да се попречи на разследванията за откриване на подбудителите на убийството на членовете на PARLACEN;

Г. като има предвид, че телевизионните журналисти, които отразиха убийството на четиримата полицейски служители, са получили заплахи за убийство след излъчването на репортажа им;

Д. като има предвид, че според експерти по правата на човека всяка година в Гватемала се извършват няколко хиляди убийства, но арести се извършват само в 2% от случаите; като има предвид също и убийствата в началото на 2007 г. на профсъюзни деятели (като Pedro Zamora в Puerto Quetzal), на селски водачи и техните семейства и това, че очевидци на разследвани убийства, както и процесуални представители на жертвите на геноцид и представители на различни организации за правата на човека, са станали жертви на заплахи, нахлувания с взлом и обири по домовете;

Е. като има предвид признанието на вицепрезидента Eduardo Stein за това колко трудна е борбата с организираната престъпност, когато тя се е загнездила дълбоко в самите публични институции; като има предвид, че този случай подчертава степента на проникване на организираната престъпност в гватемалската полиция, засилващата се атмосфера на безнаказаност и влошаването на обществената сигурност, и това показва необходимостта от поемане на политическа отговорност;

1. Изцяло осъжда всички извършени убийства и изразява съболезнования на роднините на пострадалите;

2. Очаква гватемалското правителство да гарантира пълна независимост, свобода и сигурност на гватемалските съдебни органи при разследването на тези престъпления; призовава политическите, съдебните и полицейските органи в Гватемала и Ел Салвадор да оказват пълно сътрудничество при разследването на случаите;

3. Настоятелно призовава парламента на Гватемала да ратифицира създаването на CICIG;

4. Призовава Европейския съюз и правителството на Гватемала да свикат консултативната група с държавите донори с оглед оказване на подкрепа за прилагането на CICIG и насърчаване на провеждането на национален диалог срещу безнаказаността;

5. Настоятелно призовава Парламента на Гватемала да ратифицира Статута на Международния наказателен съд, приет на 17 юли 1998 г., и да адаптира националното законодателство съобразно задълженията, произтичащи от Римския статут и съответното международно право;

6. Призовава правителството на Гватемала да приеме мерки за защита на представителите на съдебната система, на пострадалите от престъпления срещу човечеството, които търсят справедливост, на активистите в областта на защитата на правата на човека и на свидетелите, които могат да спомогнат за напредването на съдебните процеси;

7. Приветства въведеното от правителството преструктуриране и прочистване на силите за сигурност;

8. Изразява подкрепата си за народа и властите на Гватемала в продължаването на усилията им да отстояват принципите на правовата държава и да подпомагат икономическото, социалното и политическото развитие, което ще способства за постигането на мир и национално помирение;

9. Настоятелно призовава Комисията да засили в стратегията за сътрудничество с Гватемала за периода 2007—2013 г. насърчаването на правовата държава, борбата срещу безнаказаността, пълното зачитане на правата на човека и оказването на подкрепа на правителството на Гватемала при изграждането на капацитет на неговите сили за сигурност на основата на зачитането на човешките права;

10. Подчертава, че е абсолютно необходимо органите в страната, в която се намира седалището на Централно-американския парламент, да предприемат мерки за гарантиране на безопасността и физическата неприкосновеност на членовете на Централно-американския парламент и безопасното провеждане на неговите заседания;

11. Възлага на своя председател да предаде настоящата резолюция на Съвета, Комисията, правителствата на Гватемала, Ел Салвадор и другите централно-американски държави и на Централно-американския парламент.

[1] ОВ C 59, 23.2.2001 г., стр. 286.

[2] ОВ C 53 E, 28.2.2002 г., стр. 403.

[3] ОВ C 127 E, 29.5.2003 г., стр. 688.

[4] ОВ C 64 E, 12.3.2004 г., стр. 609.

[5] ОВ C 157 E, 6.7.2006 г., стр. 494.

[6] Приети текстове, P6_TA(2006)0466.

--------------------------------------------------